คาดสัปดาห์หน้าหุ้นฟื้นตัว
ศูนย์กสิกรไทยคาดสัปดาห์หน้าหุ้นมีโอกาสฟื้น จับตาผลตอบรับแถลงการณ์เฟด
1 ก.ย. 2555

ศูนย์กสิกรไทยคาดสัปดาห์หน้าหุ้นมีโอกาสฟื้น จับตาผลตอบรับแถลงการณ์เฟด
บริษัทหลักทรัพย์กสิกรไทย และบริษัทศูนย์วิจัยกสิกรไทย สรุปภาวะตลาดหุ้นไทยรอบสัปดาห์ที่ผ่านมา (27-31 ส.ค.)ดัชนี SET ปรับลดลง จากความหวังต่อมาตรการ QE3 ของเฟดที่จางลง โดยดัชนีปิดที่ระดับ 1,227.48 จุด ลดลง 0.78% จากสัปดาห์ก่อน ด้านมูลค่าการซื้อขายเฉลี่ยต่อวันลดลง 3.18% จากสัปดาห์ก่อน มาอยู่ที่ 27,525.35 ล้านบาท โดยนักลงทุนรายย่อยซื้อสุทธิ ขณะที่นักลงทุนต่างชาติ บัญชีบริษัทหลักทรัพย์ และนักลงทุนสถาบันขายสุทธิ ส่วนตลาดหลักทรัพย์ MAI ปิดที่ 323.17 จุด เพิ่มขึ้น 0.41% จากสัปดาห์ก่อน
ดัชนี SET ปรับตัวลงตั้งแต่วันจันทร์ถึงวันพฤหัสบดี หลังนักลงทุนเริ่มลดความคาดหวังในการออกมาตรการ QE3 ของเฟด ขณะที่หุ้นกลุ่มสื่อสารปรับลดลงจากแรงขายทำกำไร อย่างไรก็ดี ดัชนีลดช่วงติดลบลงในวันศุกร์ โดยมีแรงซื้อกลับของนักลงทุน ท่ามกลางการคาดการณ์ว่าทาง ECB อาจจะออกมาตรการซื้อพันธบัตรในตลาดรองในการประชุมวันที่ 6 ก.ย.
สำหรับแนวโน้มสัปดาห์ระหว่างวันที่ 3-7 ก.ย. 2555 บริษัทหลักทรัพย์กสิกรไทย จำกัด และบริษัทศูนย์วิจัยกสิกรไทย จำกัด มองว่า ดัชนีมีโอกาสฟื้นตัวขึ้น โดยต้องจับตาการตอบรับของนักลงทุนต่อแถลงการณ์ของเฟด การประชุม กนง.ของไทย และการประชุมธนาคารกลางยุโรป สำหรับตัวเลขเศรษฐกิจสหรัฐฯ ที่สำคัญ ได้แก่ ดัชนี ISM ภาคการผลิต-บริการ และการจ้างงานนอกภาคการเกษตร ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,217 และ 1,203 จุด ขณะที่แนวต้านคาดว่าจะอยู่ที่ 1,233 และ 1,241 จุด ตามลำดับ